Norge kan få testanlegg for elbilteknologi - Tu.no
TESTANLEGG FOR ELBIL
Norge kan få testanlegg for elbilteknologi
Elbil-ekspert: Professor Joachim Taiber­ vil bygge et testanlegg for elbilteknologi i Midt-Norge. Sintef er positive. (Bilde: Håvard Zeiner)
– Jeg tror Norge har mye å bidra med. Dere har et høyt utdanningsnivå og god økonomisk aktivitet. Det er meget gode forutsetninger for at dere kan satse på dette, sier han.
Bosch: Bosch: – Ny batteritype vil doble rekkevidden på elbiler
Taiber er i full gang med å teste induktiv lading av elbiler. Slik lading foregår ved at det skapes et elektromagnetisk felt mellom en induksjonsplate plassert i bakken og selve bilen.
Platen og bilen fungerer som sender og mottaker av elektromagnetiske impulser.
For å teste dette i fullskala har Taiber en tidligere militær flyplass i South Carolina til rådighet. Nå ønsker han å få et tilsvarende testanlegg i Midt-Norge.
Taiber sier fordelene med å lade elbiler mens de kjører, såkalt «in motion charging», er mange.
– Batteripakkene i bilene trenger ikke lenger være store, tunge og kostbare. Når bilene lades hele tiden, trenger en heller ikke å bekymre seg over rekkevidden, sier Taiber.
Mindre batterier gjør også elbilene rimeligere. Dermed blir de tilgjengelige for flere.
Professoren tror det snart vil komme krav om at enkelte bysoner skal være utslippsfrie for å sikre god luftkvalitet.
– Alle bilfabrikanter lurte på hvordan de skulle komme seg ut av krisen. Jeg så på elbiler og kjøretøykommunikasjon, sier Taiber.
Toyota interessert
Med ladepunkter nedfelt i veibanen vil slike ladere bli overflødige. Ifølge Taiber skal det heller ikke være spesielt vanskelig å bygge om dagens elbiler til å takle induktiv lading. Men trådløs lading vil også gi et nytt marked for bilprodusentene.
– Jeg vet at blant annet Toyota er veldig inter­essert i å lage små, billige biler beregnet for bevegelseslading, sier Taiber.
Kan løses i Norge
Han mener norske myndigheter bør være med på elbilutvikling nå når oljeprisen er lav.
Hvis Norge lager en god ladeinfrastruktur, og setter det hele i produksjon, mener Taiber at teknologien kan eksporteres.
– Der har du nøkkelen til suksess, sier han.
Sintef positive
Sintef er positive til Joachim Taibers tanker om et testanlegg i Midt-Norge. De har god kompetanse på hvordan en skal få industri, forskning og myndigheter til å jobbe godt sammen.
– Men det er for tidlig å si noe konkret. Vi er uansett veldig interessert, sier forskningsleder på teknologi og samfunn i Sintef, Terje Reitaas, til Teknisk Ukeblad.
Ønsker anlegg i Stjørdal Ivar Blikø. TFOU
Ønsker anlegg i Stjørdal
Trøndelag forskning og utvikling ønsker testanlegget til Stjørdal.
Sivilingeniør Ivar Blikø sier at et slikt testanlegg vil by på fantastiske muligheter.
– Energi med tanke på elektriske kjøretøy har mulig­heter som er formidable. Samtidig har vi et sterkt teknologisk og faglig miljø, sier han.
TfoU vil samarbeide med Sintef ved blant annet å teste ny teknikk i kjøretøy.
Blikø sier det også kan være interessant å se på andre teknologiske utviklinger, som teknologi knyttet til droner.
Direktør for Innovasjon Norge i Nord-Trøndelag, Ulrik Hammervold, synes også tanken om et testanlegg er spennende.